Príloha č. 16

Dohoda
medzi vládou Slovenskej republiky a vládou Maďarskej republiky
o vzájomnej podpore národnostných menšín v oblasti vzdelávania a kultúry

Vláda Slovenskej republiky a vláda Maďarskej republiky (ďalej len „Strany„)

vedené snahou prispieť k  zachovaniu a rozvíjaniu kultúrnej a jazykovej identity osôb patriacich k národnostným menšinám žijúcim v Slovenskej republike a Maďarskej republike; 

v súlade  so Zmluvou o dobrom susedstve a priateľskej spolupráci medzi Slovenskou republikou a Maďarskou republikou, podpísanou 19. marca 1995 v Paríži; 

nadväzujúc na Dohodu medzi vládou Slovenskej republiky a vládou Maďarskej republiky o spolupráci v oblasti kultúry, školstva, vedy, športu a mládeže podpísanú v Budapešti 16. januára 2003;

v zmysle Spoločného vyhlásenia ministrov zahraničných vecí Slovenskej republiky a Maďarskej republiky v Bratislave zo dňa 19. júla 2003;

pripomínajúc správu Európskej komisie pre demokraciu prostredníctvom práva (Benátskej komisie) z  22. októbra 2001;

so zreteľom na základné princípy Európskej únie, najmä na zásadu zákazu diskriminácie

sa dohodli takto:

Článok 1 

Strany súhlasia s tým, že Slovenská republika môže podporovať zachovanie a rozvoj jazykovej a kultúrnej identity slovenskej národnostnej menšiny žijúcej na území Maďarskej republiky, a že Maďarská republika môže podporovať zachovanie a rozvoj jazykovej a kultúrnej identity maďarskej národnostnej menšiny žijúcej na území Slovenskej republiky. 

Článok 2
     
(1) Slovenská strana môže poskytovať podporu na financovanie výchovno-vzdelávacieho procesu v  školských a vzdelávacích inštitúciách zabezpečujúcich výučbu slovenského jazyka alebo výučbu v slovenskom jazyku alebo v oblasti slovenskej kultúry na území Maďarskej republiky 

(2) Slovenská strana môže poskytovať podporu študentom vysokých škôl študujúcim na území Maďarskej republiky, ktorá prispeje k  zachovaniu a rozvoju kultúrnej alebo jazykovej identity osôb patriacich k slovenskej národnostnej menšine.

(3) Maďarská strana môže poskytovať podporu na financovanie výchovno-vzdelávacieho procesu v  školských a vzdelávacích inštitúciách zabezpečujúcich výučbu maďarského jazyka alebo výučbu v maďarskom jazyku alebo v oblasti maďarskej kultúry na území Slovenskej republiky 

(4) Maďarská strana môže poskytovať podporu študentom vysokých škôl študujúcim na území Slovenskej republiky, ktorá prispeje k  zachovaniu a rozvoju kultúrnej alebo jazykovej identity osôb patriacich k maďarskej národnostnej menšine.

Článok 3

1) Slovenská strana môže poskytovať pedagógom vyučujúcim na  základných, stredných a vysokých školách   na území Maďarskej republiky slovenský jazyk alebo v slovenskom jazyku alebo  slovenskú kultúru,  podporu k účasti  na akreditovanom a uznanom pravidelnom ďalšom vzdelávaní organizovanom slovenskými inštitúciami na území Maďarskej republiky.

2) Maďarská strana môže poskytovať pedagógom vyučujúcim na  základných, stredných a vysokých školách  na území Slovenskej republiky maďarský jazyk alebo v maďarskom jazyku, alebo   maďarskú kultúru,  podporu k účasti  na akreditovanom a uznanom pravidelnom ďalšom vzdelávaní organizovanom maďarskými inštitúciami na území Slovenskej republiky.

Článok 4

(1) Strany pripisujú osobitný význam podpore národnostných menšín v oblasti kultúry so špecifickým dôrazom na rozvoj kultúrnych potrieb a uchovanie kultúrnej a jazykovej identity  slovenskej národnostnej menšiny v Maďarskej republike a maďarskej národnostnej menšiny v Slovenskej republike. 

(2) Strany súhlasia s tým, aby spoločenské organizácie založené na území ich štátov, ktorých činnosť  smeruje k cieľom uvedeným v odseku 1 mohli prijímať od druhej Strany podporu na svoju činnosť v súlade s právnym poriadkom štátu registrácie.

Článok 5

(1) Podpora uvedená v článku 2 ods. (1) a (2)  vo vzťahu k občanom Maďarskej republiky sa bude realizovať prostredníctvom nadácie Zväzu Slovákov v Maďarsku  v súlade s právnym poriadkom Maďarskej republiky. 

(2) Podpora uvedená v článku 2 ods. (3) a (4)  vo vzťahu k občanom Slovenskej republiky sa bude realizovať prostredníctvom Nadácie Pázmány Péter Alapítvány v súlade s právnym poriadkom Slovenskej republiky.  

Článok 6

Vykonávanie tejto dohody bude posudzovať raz ročne Zmiešaná slovensko-maďarská komisia pre záležitosti menšín v súlade s vnútroštátnymi právnymi poriadkami štátov oboch Strán.

Článok 7

V prípade vzniku sporu o výklad alebo vykonávanie tejto dohody Strany budú postupovať podľa článku 21 Zmluvy o dobrom susedstve a priateľskej spolupráci medzi Slovenskou republikou a Maďarskou republikou, podpísanej 19. marca 1995 v Paríži.

Článok 8

Táto dohoda nadobudne platnosť výmenou diplomatických nót,  ktorými sa potvrdí jej schválenie vládami, a to dňom vyhotovenia druhej diplomatickej nóty. 

Článok 9

Táto dohoda sa uzatvára na dobu neurčitú a každá zo zmluvných strán môže dohodu vypovedať so šesťmesačnou  výpovednou lehotou.

Dané v Bruseli, dňa 12. decembra 2003 v dvoch pôvodných vyhotoveniach, každé v slovenskom a maďarskom jazyku, pričom obidve znenia majú rovnakú platnosť.

	Eduard Kukan							         László Kovács
Za vládu Slovenskej republiky						Za vládu Maďarskej republiky